作者:尹鶚
標題:臨江仙
內容:一番荷芰生池沼，檻前風送馨香。昔年於此伴蕭娘。相偎佇立，牽惹敘衷腸。時逞笑容無限態，還如菡萏爭芳。別來虛遣思悠颺。慵窺往事，金鎖小蘭房。深秋寒夜銀河靜，月明深院中庭。西窗幽夢等閒成。逡巡覺後，特地恨難平。紅燭半條殘焰短，依稀暗背銀屏。枕前何事最傷情？梧桐葉上，點點露珠零。